L'Ajuntament de Llíria i el Club de Caçadors “La Concòrdia” formalitzen un conveni de col·laboració
08 de Gener de 2025

L'alcalde Joanma Miguel i l'edil d'Hisenda, Paco Gorrea, es van reunir amb representants del Club de Caçadors “La Concòrdia” de Llíria per a formalitzar un conveni de col·laboració entre l'Ajuntament i esta entitat del municipi. D'esta manera, la societat ha rebut ja, en 2024, una subvenció nominativa de 15.000 euros, i que per a este exercici 2025 ascendirà a 20.000 euros, amb la finalitat de facilitar el desenvolupament de la seua activitat. L'acord tindrà una vigència de quatre anys prorrogable a altres tants.

Les autoritats municipals van destacar que el Club de Caçadors “desenvolupa una gran labor en la conservació del patrimoni natural i la biodiversitat del nostre terme amb les diferents actuacions d'interés públic que duen a terme. Pel que este conveni servix per a consolidar esta col·laboració que porten anys prestant i les ajudes de la qual es concedien anteriorment per concurrència competitiva a través de la convocatòria de subvencions a entitats esportives”.

Una de les tasques que realitza es centra en la prevenció d'incendis forestals amb el control i notificació d'abocadors incontrolats, manteniment d'espais naturals i pous d'aigua, o acompanyament per camins rurals als servicis d'emergències en cas de foc en muntanyes.

També cal destacar la seua col·laboració coordinada en matèria cinegètica per al control de les superpoblacions de senglars i conills de muntanya, la proliferació dels quals causa greus danys en cultius agrícoles i pot provocar accident de trànsit.